በጋምቤላ አርሶና ከፊል አርብቶ አደሩ ኮሮናን በመከላከል የልማት ስራውን ማጠናከር እንዳለበት ተገለጸ
ጋምቤላ (ኢዜአ)፡- በጋምቤላ ክልል አርሶና ከፊል አርብቶ አደሩ እራሱን ከኮሮና ቫይረስ በመከላከል የመኸር እርሻና የተፈጥሮ ሃብት ልማት ስራውን ማጠናከር እንዳለበት ርዕሰ መስተዳደሩ አቶ ኡሞድ ኡጁሉ አሳሰቡ። 
የክልሉ ከፍተኛ የስራ ኃላፊዎች በአራት ወረዳዎች እየተከናወኑ የሚገኙ የልማት ስራዎችን በመስክ በጎበኙበት ወቅት ርዕሰ መስተዳድሩ አቶ ኡሞድ ኡጁሉ እንደገለጹት ፣ አርሶና አርብቶ አደሩ በተከሰተው የኮሮና ወረርሽኝ ስጋት ሳይዘናጋ የጀመረውን የልማት ስራ አጠናክሮ ሊቀጥል ይገባል። 
የመስክ ምልከታው ዓላማ ህብረተሰቡ እራሱን ከኮሮና ቫይረስ በመጠበቅ በመኸር እርሻ፣ በአረንጓዴ ልማት፣ በአንበጣ መንጋ መከላከል እየተከናወኑ የሚገኙ ተግባራትን በመገምገም ቀጣይ አቅጣጫዎችን ለማስቀመጥ ነው ብለዋል። 
በወረዳዎቹ ባካሄዱት የመስክ ምልከታ ማረጋገጥ የቻሉትም ግብርናን ጨምሮ በሁሉም ዘርፎች እየተከናወኑ የሚገኙት ስራዎች የሚበረታቱ መሆናቸውን ርዕሰ መስተዳድሩ ገልጸዋል። 
በቀጣይም የተጀመሩት የልማት ስራዎች ተጠናክረው መቀጠል እንዳለባቸው ያሳሰቡት አቶ ኡሞድ፤ የክልሉ መንግስት በሁሉም አካባቢዎች እየተከናወኑ ለሚገኙት ስራዎች ክትትልና ድጋፍ እንደሚያደርግ አስታውቀዋል። 
በጉበኝቱ ወቅት የኢዜአ ሪፖርተር ካነጋገራቸው አርሶ አደሮች መካከል የጎደሬ ወረዳ ገለሻ ቀበሌ ነዋሪ አቶ ነፃነት አበራ ኮሮናን ለመከላከል በመንግስት የሚተላለፉ መመሪያዎችን በመተግበር የእርሻ ስራቸውን በአግባቡ በማከናወን ላይ እንደሚገኙ ገልጸዋል። 
በቅርቡ ተከስቶ የነበረው የአንበጣ መንጋም በባህላዊ የመከላከል ዘዴ ከአካባቢው ማባረራቸውን ጠቁመው፤ በቀጣይም በተመሳሳይ መልኩ ለመከላከል ዝግጁ እንደሆኑም አስረድተዋል። 
በተለይም መንግስት የአንበጣ መንጋን በመከላከልና የግብርና ቴክኖሎጂዎችን በማቅረብ በኩል የጀመረውን ድጋፍና የክትትል ስራ ሊያጠናከር ይገባል ብለዋል። 
እንደ ሀገር የተከሰተውን የኮሮና በሽታን በመከላከል የእርሻ ስራውን በአግባቡ እያከናወኑ መሆናቸውን የገለጹት ደግሞ በዲማ ወረዳ ጊዱ ቀበሌ ነዋሪ አቶ ቢተው ኡዋሪ በጥንካሬ ካልተሰራ በቀጣይ የምግብ ችግር ስለሚያጋጥም ያለምንም መዘናጋት የእርሻ ስራቸውን በአግባቡ መቀጠላቸውን ተናግረዋል። 
በክልሉ ርዕሰ መስተዳድር የተመራው የክልሉ ከፍተኛ የስራ ኃላፊዎች ላለፉት ለአራት ቀናት በአበቦ፣ መንጌሽ፣ ጎደሬ እና ዲማ ወረዳዎች የሚካሄዱ የግብርና፣ተፈጥሮ ሃብትና ሌሎችንም የልማት ስራዎችን ተመልክተዋል።  
አዲስ ዘመን ግንቦት 19/2012